**LIETUVOS RESPUBLIKOS SVEIKATOS APSAUGOS MINISTRAS**



**Į S A K Y M A S**

**DĖL SEPSIO GYDYMO STACIONARINIŲ PASLAUGŲ TEIKIMO ASMENS SVEIKATOS PRIEŽIŪROS ĮSTAIGOSE REIKALAVIMŲ, BAZINIŲ KAINŲ IR APMOKĖJIMO TVARKOS APRAŠO PATVIRTINIMO**

2005 m. spalio 27 d. Nr. V-820

Vilnius

Vadovaudamasis Lietuvos Respublikos sveikatos draudimo įstatymo (Žin., 1996, Nr. 55-1278; 2002, Nr. [123-5512](https://www.e-tar.lt/portal/lt/legalAct/TAR.8AC83320B76A)) 9 straipsnio 6 dalimi ir 25 straipsnio 1 dalimi bei atsižvelgdamas į Privalomojo sveikatos draudimo tarybos 2005 m. spalio 19 d. nutarimą Nr. 10/2:

1. Tvirtinu Sepsio gydymo stacionarinių paslaugų teikimo asmens sveikatos priežiūros įstaigose reikalavimus, bazines kainas ir apmokėjimo tvarkos aprašą (pridedama).

2. Pavedu Sveikatos apsaugos ministerijos sekretoriui pagal administravimo sritį kontroliuoti įsakymo vykdymą.

SVEIKATOS APSAUGOS MINISTRAS ŽILVINAS PADAIGA

PATVIRTINTA

Lietuvos Respublikos sveikatos

apsaugos ministro 2005 m. spalio 27 d.

įsakymu Nr. V-820

**sepsio gydymo STACIONARINIŲ paslaugų teikimo asmens sveikatos priežiūros įstaigose reikalavimai, bazinės kainos ir apmokėjimo tvarkos aprašas**

1. Sepsis (ligos kodai pagal Tarptautinės statistinės ligų ir sveikatos problemų klasifikacijos dešimtąją redakciją – A39.2, A39.4, A40, A41) – tai sisteminis uždegiminis organizmo atsakas į infekciją, kuriam būdinga:

1.1. didesnė nei 38 °C arba mažesnė nei 36 °C kūno temperatūra; didesnis nei 100 k./min. širdies susitraukimų dažnis (naujagimių – didesnis nei 180 k./min., kūdikių ir vaikų iki 12 m. – didesnis nei 160 k./min.);

1.2. didesnis nei 20 k./min. kvėpavimo dažnis (naujagimių – didesnis nei 60 k./min., kūdikių ir vaikų iki 12 m. – didesnis nei 40 k/min.);

1.3. didesnis nei 15·109/l arba mažesnis nei 4·109/l leukocitų kiekis kraujyje.

2. Sepsio diagnozė patvirtinama nustačius:

2.1. bakteremiją (bent kartą gavus teigiamą kraujo pasėlio rezultatą);

2.2. teigiamą intraveninio gydymo antibakteriniais vaistais poveikį.

3. Jei kraujo pasėlio rezultatas neigiamas, sepsis diagnozuojamas nustačius:

3.1. šio aprašo pirmame punkte išvardytus rodiklius;

3.2. didesnę nei 100 ml/l C reaktyviojo baltymo koncentraciją ir(ar) didesnę nei 2 nmg/ml prokalcitonino koncentraciją;

3.3. teigiamą intraveninio gydymo antibakteriniais vaistais poveikį;

3.4. dauginį (daugiau nei dviejų organų) pakenkimą:

3.4.1. inkstų – mažesnį nei 60 ml/min. kreatinino klirensą ir(ar) didesnę nei 150 µmol/l kreatinino koncentraciją kraujyje;

3.4.2. kepenų – didesnę nei 40 v/l asparagininės transaminazės (serumo gliutamatoksaloacetattransaminazės) koncentraciją ir(ar) didesnę nei 40 v/l alanininės transaminazės (serumo gliutamatpiruvattransaminazės) koncentraciją kraujyje, ir(ar) didesnę nei 120 v/l šarminės fosfatazės koncentraciją kraujyje, ir(ar) didesnę nei 40 v/l gama gliutamiltranspeptidazės koncentraciją, naujagimių – viršijančią amžiaus normą;

3.4.3. širdies ir kraujagyslių sistemos – žemesnį nei 90 mm Hg sistolinį kraujo spaudimą (jei nėra kitų priežasčių, dėl kurių gali sumažėti kraujospūdis) ir(ar) ritmo sutrikimą, ir(ar) mažesnę nei 30 proc. kairiojo skilvelio išmetimo frakciją, naujagimių ir kūdikių – mažesnį nei amžiaus norma sistolinį kraujo spaudimą;

3.4.4. kvėpavimo sistemos – mažesnį nei 60 mm/Hg parcialinį deguonies slėgį arteriniame kraujyje ir(ar) didesnį nei 50 mm/Hg parcialinį anglies dvideginio slėgį arteriniame kraujyje, ir(ar) jei taikoma dirbtinė plaučių ventiliacija;

3.4.5. krešumo sistemos – mažesnį nei 100·109/l ar didesnį nei 500·109/l trombocitų skaičių ir(ar) mažesnį nei 30 proc. protrombino indeksą, jei nebuvo vartojami peroraliniai antikoaguliantai.

4. Asmens sveikatos priežiūros įstaiga, kurioje teikiamos stacionarinės sepsio gydymo paslaugos, turi atitikti antrinio lygio reanimacijos-intensyviosios terapijos paslaugų (Reanimacija II) teikimo reikalavimus suaugusiesiems ir(ar) vaikams.

5. Asmens sveikatos priežiūros įstaiga, kurioje teikiamos stacionarinės sepsio gydymo paslaugos, turi atitikti sveikatos priežiūros įstaigoms taikomus higienos reikalavimus, patvirtintus Lietuvos Respublikos sveikatos apsaugos ministro 2003 m. vasario 27 d. įsakymu Nr. V-136 „Dėl Lietuvos higienos normos HN 47-1:2003 „Sveikatos priežiūros įstaigos. Higieninės ir epidemiologinės priežiūros reikalavimai“ patvirtinimo“ (Žin., 2003, Nr. [29-1213](https://www.e-tar.lt/portal/lt/legalAct/TAR.B9FFDDC52797)).

6. Sepsio gydymo paslaugoms teikti reikalinga įranga turi atitikti Lietuvos medicinos normą MN 4:2001 „Medicinos prietaisų saugos techninis reglamentas“, patvirtintą Lietuvos Respublikos sveikatos apsaugos ministro 2001 m. vasario 8 d. įsakymu Nr. 101 „Dėl Lietuvos medicinos normos MN 4:2001 „Medicinos prietaisų saugos techninis reglamentas“ ir medicinos normos MN 100:2001 „Aktyviųjų implantuojamųjų medicinos prietaisų saugos techninis reglamentas“ patvirtinimo“ (Žin., 2001, Nr. [15-467](https://www.e-tar.lt/portal/lt/legalAct/TAR.9441769A5465)).

7. Už suteiktas sepsio gydymo stacionarines paslaugas mokama:

|  |  |  |  |
| --- | --- | --- | --- |
| TLK kodas | Iš Privalomojo sveikatos draudimo fondo biudžeto apmokamos paslaugos pavadinimas | Vieno lovadienio kaina (balais) | Normatyvinė gydymo trukmė |
| A39.2, A39.4, A40, A41 | Sepsis | 458,00 | 15 |

8. Mokama už faktinę gydymo trukmę, neviršijančią normatyvinės. Į normatyvinę gydymo trukmę neįskaičiuota reanimacijos-intensyviosios terapijos trukmė.

9. Jei normatyvinė gydymo trukmė viršijama daugiau nei 5 dienomis, įstaiga gali kreiptis į teritorinę ligonių kasą dėl faktinės gydymo trukmės nuo 21 dienos apmokėjimo.

10. Jei dėl sepsio teikiamos reanimacijos-intensyvios terapijos paslaugos, už suteiktas šio gydymo profilio paslaugas mokama šių paslaugų teikimą reglamentuojančių teisės aktų nustatyta tvarka.

\_\_\_\_\_\_\_\_\_\_\_\_\_\_